የኢ.ህ.አ.ዴ.ግ ሴቶችና ወጣቶች ሊግ 2ኛ መደበኛ ጉባኤ ሊካሄድ ነው
የኢ.ህ.አ.ዴ.ግ ሴቶችና ወጣቶች ሊግ 2ኛ መደበኛ ጉባኤውን ከህዳር 7-8/2006 በአዲስ አበባ እንደሚያካሄድ የጉባኤው አዘጋጅ ኮሚቴ አስታወቀ፡፡በጉባኤው የሊጎቹ የሁለት አመት ተኩል አፈጻጸምና ቀጣይ የትኩረት አቅጣጫዎችን የሚመለከት ሰነድ ቀርቦ ውይይት ይደረግበታል፡፡የኢ.ህ.አ.ዴ.ግ ሴቶችና ወጣቶች ሊግ ቁጥጥር ኮሚሽን ሪፖርት ቀርቦም ውይይት እንደሚደረግበት አዘጋጅ ኮሚቴው ገልጿል፡፡“በመለስ አስተምህሮ የተደራጀ የሴቶችና ወጣቶች ተሳታፊነትና ተጠቃሚነት ለህዳሴያችን” በሚል መሪ ቃል የሚከበር ሲሆን ጉባኤው የኢ.ህ.አ.ዴ.ግ ሴቶችና ወጣቶች ሊግ ምክር ቤት እና ሥራ አስፈጻሚ ኮሚቴ ይሰይማል ተብሏል፡፡ከዚህም ባለፈ የኢ.ህ.አ.ዴ.ግ ሴቶችና ወጣቶች ሊግ ሊቀመንበርና ምክትል ሊቀመንበር  በመምረጥ የተለያዩ ውሳኔዎችን ያሳልፋል ተብሎ ይጠበቃል፡፡የሴቶችን ኢኮኖሚያዊ አቅም በማሳደግ በትምህርት፣ በጤና፣ በግብርና፣ በጥቃቅንና አነስተኛ ዘርፎች በቀጣይ እንዴት መስራት እንደሚገባ እንዲሁም ህገ-ወጥ ስደተኝነትን ለማስቆም በሚቻልበት ዙሪያ ላይ በመምከር አቅጣጫዎችን እንደሚያስቀምጥ የጉባዔው አዘጋጅ ኮሚቴ ጠቁሟል፡፡በጉባዔው 1 ሺህ በድምጽ 3 መቶ ደግሞ የተለያዩ ተጋባዥ እንግዶች በአጠቃላይ 1 ሺህ 3 መቶ ተሳታፊዎች የሚገኙ ሲሆን የኢ.ህ.አ.ዴ.ግ ሊቀመንበር፣ የድርጅትና የመንግስት ከፍተኛ የሥራ ኃላፊዎች፣ የሀገር ውስጥ ታዋቂ ግለሰቦች፣ የተመረጡ አርሶ አደሮች፣ በጥቃቅንና አነስተኛ የተሳተፉ ወጣቶች፣ ተማሪዎች ፣ መምህራን፣ ባለሃብቶች እንዲሁም ከውጭ የኢ.ህ.አ.ዴ.ግ ወዳጅ ፓርቲውች የሊግ ተወካዮች እንደሚገኙ ይጠበቃል፡፡